Lokalradioer er lukket på stribe de senere år. I dag er der kun seks stationer tilbage i Nordjylland. Men Radio Nibenitten underholder nu sine lyttere på 33. år - og her har de 20 frivillige værter ingen planer om at stoppe foreløbigt. Tilsammen har de sendt lokalradio i 60 år. - Vi har sendt vores ’Quiz, så det syder’ i al den tid, jeg kan huske tilbage. Det er noget, folk kan lide og vil være med til. Telefonerne begynder nærmest at ringe, før vi er klar, fortæller Betty Avlskarl, der har været radiovært i 19 år. Hendes faste makker på programmet gennem ni år er Ingvard Prægler, der 'kun' har siddet ved mikrofonen i 10 år. - Det er så pragtfuldt, kan jeg godt sige dig. Det er en af de udsendelser, jeg nødigt vil undvære. Og når man tænker på, jeg stadig kun er på prøve hos Betty. Og det er ni år siden. Den dag, Betty siger: ”Nu er du udlært”, så klapper jeg i mine hænder. Men jeg tror bare ikke, den dag oprinder, siger han og bryder ud i et af sine lune smil. Hjælper med at klippe hækken Betty Avlskarl og Ingvard Prægler ses ikke kun, når 'On Air'-skiltet er tændt. De er også private venner. - Vi støtter hinanden i tykt og tyndt. Han er nok min bedste ven. Når jeg skal have klippet en hæk, ringer jeg til Ingvard, fortæller hun, mens hovedperson selv er hurtigt til at afkræfte rygtet, der er opstået blandt lytterne: - Vi er altså kun venner - hverken kærester eller gift, selv om mange tror det. Vi bor hver for sig. Vi svinger bare godt sammen om tirsdagen og snakker godt sammen privat. Sammenholdet blandt de omkring 20 frivillige, der udgør stemmerne bag de 50 timers ugentlig radio, er da også stort. - Det er livskvalitet, vi får, så vi også har det godt herhjemme. Det er sjovt at komme herned. Vi går nogle gange herned bare for at drikke kaffe og snakke, selvom vi ikke skal herned. Har nogen problemer, snakker vi om dem og pjatter lidt (...) Vi kan ikke undvære det her, siger Betty Avlskarl. Countrymusik er et hit Et hurtigt blik nedover Radio Nibenittens programflade afslører, at musikken er en afgørende del af lokalradioen. 'Country med Inger', 'Skandinavisk musik med Lene og Dennis', 'Instrumental med Bente', 'Nyt Musik med Karina', 'Gammel og Nyt fra Jukeboksen med Bente' er bare nogle af programmerne. - Vores leder Bente fandt hurtigt ud af, jeg godt kunne lide country. Så det startede jeg med, og har gjort i fem-seks år efterhånden. Der findes så fantastisk meget godt countrymusik, men der skal kaffe til for at få countrymusikken til at glide bedst ud gennem æteren, fortæller Inger Bisgaard, der har været Nibenittens radiovært i syv år - og selv mest er til Tamra Rosanes og Neighbours. - Alt det triste forsvinder Lytterne kan ringe ind og ønske numre, men de kan også sende hilsner til deres kære eller gætte med på den ugentlige quiz med Betty og Ingvard. En quiz, som ikke kun er vigtig for lytterne. - Vi skal bare sende vores quiz tirsdag aften. Det er alfa og omega. Vi kan godt sige nej til en fødselsdag, fordi vi skal herned, fortæller Betty Avlskarl. Hun bliver bakket op af sine faste quizmakker. - Du kan godt køre hjemmefra en dag og ikke rigtig gide det, især når solen skinner. Så gider man ikke derover og sidde og svede. Men så snart man går igennem den blå dør og møder en kollega, så forsvinder alt det triste. Vores kolleger er vældig gode til at hjælpe hinanden, hvis vi har en dårlig dag, siger Ingvard Prægler. Daglig social 'vitaminpille' Stationens leder Bente Pehrson har selv været frivillig radiovært i 23 år. Hun ved, at et godt arbejdsmiljø er afgørende for at tiltrække og fastholde gode medarbejdere gennem mange år. - Vi skal have det godt, når vi er hernede. Vi får ikke noget for det – udover det sjov og det dejlige humør, vi har hernede. Mange af os har været hernede i mange år. Så det må jo betyde, at vi har det godt, spekulerer hun. Personligt giver radioen hende et uundværligt dagligt skud af samvær med andre. - Jeg har arbejdet i forretning i mange år, så jeg savnede at være sammen med mange mennesker. Og det får jeg hernede. Medlemmer kommer jo forbi eller kan ringe ind og sende en hilsen. Det her kombinerer behovet for at snakke med andre mennesker – og så musikken, der betyder meget for mig, siger stationslederen. Fortsætter i mange år Quizværterne Betty og Ingvard er da også godt tilfredse med at give lytterne på Nibe-egnen lækkerier til øregangene - på henholdsvis 19. og 10. år. - Vi lægger ikke bånd på os selv, når vi sender radio. Så er vi jo ikke ærlige, lyder det fra Betty Avlskarl. Ingvard Prægler er enig - og klar til at tage mange flere år som radiovært. - Jeg regner da med, at det bliver, indtil kassen med låget skal lukkes. Men sygdom kan vi aldrig nogensinde komme udenom. Men så længe jeg er frisk og rask, vil jeg altid være her. Ellers ville jeg da komme til at savne alle de kolleger. Se programmet 'Familien Nibenitten' på TV2 Nord Salto tirsdag klokken 19.50. Du kan også få et smugkig allerede nu lige her:

Referat:
Radio Nibenitten har sendt lokalradio i 33 år, og de frivillige værter er både kolleger og private venner. Nu kan du møde nogle af dem i dokumentaren 'Familien Nibenitten' på TV2 Nord Salto tirsdag klokken 19.50.